 سیګار: د بغلان د زندانیانو مصونیت په خطر کې دی
سیګار وايي د امریکا د بهرنیو چارو وزارت په پېسو د بغلان جوړ شوی زندان د معمارۍ په نړیوالو معیارونو برابر نه دی.
د افغانستان د بیا رغونې په چارو کې د امریکا د ځانګړي مفتش سیګار په تازه راپور کې چې د یکشنبې په ورځ خپور شو راغلي چې د بغلان زندان افغان حکومت ته له سپارل کېدو مخکې د ساختمانۍ لس ستونزې لرلې چې پنځه یې د زندانیانو مصونیت له خطر سره مخامخ کوي. سیګار وايي په دغه زندان باندې ۱۱. ۳ میلیونه ډالره لګېدلي دي چې د امریکا د متحدو ایالتونو د بهرنیو چارو وزارت د نشه يي توکو ضد څانګې په ۲۰۱۰ کال کې د عمران هولدین ګروپ په نامه له یو افغان شرکت سره یې د جوړولو ډالرو قرارداد وکړ. د زندان کار په ۲۰۱۲ کال کې ختم شو. خو سیګار وايي چې د دوی تحقیقاتو وموندل چې د دغه زندان په دریو خونو کې د ساختمانۍ معیارونه په پام کې نه دي نیول شوي، ستنې يې غیر معیاري دي او په کې استعمال شوي مواد یې هم خراب او د قرارداد خلاف دي. سیګار اندېښنه ښودلې چې د دغه زندان درې ودانۍ غیر معیارې جوړې شوې او د زلزلې هېڅ مقاومت نلري چې ورسره د زندانیانو مصونیت له خطر سره مخامخ دی. پر دې سربېره سیګا وايي په دغو خونو کې د اور وژنې وسایل هم نشته. په راپور کې راغلي چې په دغو خونو کې باید له ۳۵۰ څخه زیات بندیان ونه ساتل شي. زندان د ۴۹۵ کسانو لپاره جوړ شوی خو اوس په کې ۷۷۷ بندیان ساتل کیږي. وايي په یوې خونې کې چې باید اته کسان وساتل شي ۱۵ بندیان ځای کړل شوي دي. د سیګار راپور داسې مهال خپریږي چې د بشري حقونو سازمانونه په افغانستان کې د زندانیانو پر حالت اندېښنه ښودلې او ویلي یې چې زندانیان په افغانستان کې شکنجه کیږي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.